**Skriftlig beretning 2018**

Ved Ulla Erlandsen

**Indledning**

”Det er en kold tid, som vi lever i.” – bør med den aktuelle situation for læreroverenskomsten omskrives til ”Det er en spændende tid, som vi lever i.”

Situationen var den 11. februar, hvor jeg gik i gang med at skrive den skriftlige beretning, at forhandlingerne om Lærernes arbejdstid var gået helt i stå.

Vores formand, Ander Bondo Christensen (ABC), valgte på grund af situationens alvor den 9. februar, at lægge en meddelelse med en video om forhandlingssituationen på foreningens hjemmeside. Den 10. februar blev der udsendt et medlemsbrev til alle medlemmer, hvor ABC beskrev status for forhandlingerne.

|  |
| --- |
| **Citat fra medlemsbrevet:**  ”Vi har fra Danmarks Lærerforenings og LC’s side gjort alt, hvad vi kan, for at få en forhandlet arbejdstidsaftale. Men på trods af, at KL havde meldt ud, at de var villige til at gå i reelle forhandlinger om lærernes arbejdstid, har KL efter 2 måneders forhandlingsforløb ikke fremlagt ét eneste forhandlingsudspil. Moderniseringsstyrelsen har hele tiden været afvisende over for vores krav. Jeg må derfor konstatere, at forhandlingerne er gået i stå.  Vi arbejder fortsat på at nå et forhandlet resultat, der sikrer en arbejdstidsaftale på både det statslige og det kommunale område.” |

Jeg har i den skriftlige beretning valgt, at lægge fokus primært på OK18 og Kommunalvalg 2017, som siden sidste generalforsamling har været de helt store fokusområder i vores lokale arbejde.

Vi har beskæftiget os med meget andet, men det er min vurdering, at OK18, og det der foregår vedr. skolerne på det politiske område, er det, som har jeres absolut største interesse.

Jeg vil derfor kun kort skitsere nogle af alle de andre områder, vi i øvrigt har arbejdet med.

I er på generalforsamlingen velkommen til at spørge, hvis der er noget, I mangler svar på.

Allerede i april/maj indledte vi vores arbejde med OK18 og kommunalvalget med at næstformand og formand var rundt på besøg til medlemsmøder på næsten alle skolerne. Vi oplevede rigtig gode møder med mange fremmødte og et meget stort engagement fra jeres side.

Møderne gav os et godt og vigtigt grundlag for vores videre arbejde med både OK 18 og kommunalvalget.

**OK 18**

Vi har på alle niveauer i foreningen været bevidste om, at forhandlingerne ved denne overenstkomstforhandling kunne blive noget af en udfordring.

På kongressen i oktober blev det besluttet, at den nye overenskomst skal indeholde en arbejdstidsaftale. DLF vil ikke fortsat som den eneste faglige organisation i Danmark være underlagt en arbejdstidslov.

Vi skal have en aftale om arbejdstid og ikke arbejde under en lov, der regulerer vores arbejdstid. Lærerne har som den eneste overenskomstgruppe f.eks. ikke varslingsbestemmelser, vi har en normperiode på et år, og hviletid og fridøgn kan fraviges uden, det er aftalt på forhånd.

En aftale om arbejdstid skal sikre, at lærerne får vilkår og regler, der modsvarer andre kommunalt ansattes rettigheder. Vi vil sådan set bare normaliseres ift. de kommunalt ansatte, det var det, KL ønskede tilbage i 2013.

Det er en utrolig værdifuld og vigtig støtte for DLF, at samtlige organisationer i Forhandlingsfællesskabet i starten af juli indgik en muskertered.

”Én for alle og alle for én. Eller mere præcist: Ingen indgår en aftale, uden at alle organisationer har været i reelle forhandlinger.”. Sådan lød eden fra Forhandlingsfællesskabet.

|  |
| --- |
| Forhandlingsfællesskabet har 51 medlemsorganisationer og forhandler for alle ansatte i kommuner og regioner. Anders Bondo Christensen er formand og forhandlingsleder for Forhandlingsfællesskabet.  Anders Bondo har de sidste år arbejdet ihærdigt på, at få alle organisationerne til at forstå, at det var et angreb på ”Den danske model”, da regeringen i 2013 afsluttede KL’s lockout af lærerne med et lovindgreb, der kun tilgodeså KL og regeringens krav. Det var et imponerende resultat af Anders at få alle de andres opbakning. |

Midt i december besluttede Forhandlingsfællesskabet at sætte forhandlingerne i bero indtil, at alle organisationerne på underviserområderne var i reelle forhandlinger.

Vi skulle hen til den 22. januar før ABC kunne meddele, at der var påbegyndt reelle forhandlinger på lærerområdet. Der var ikke tale om, at der var en aftale på plads, men der var åbning nok til, at Forhandlingsfællesskabet på det tidspunkt besluttede at ophæve musketereden.

Vi afholdt i samarbejde med Københavns- og Frederiksberg Lærerforening et medlemsmøde om OK18 i Amager Bio den 24. januar. ABC gav en grundlig orientering om den aktuelle situation. Der deltog 90 lærere fra vores kreds.

Den 9. februar kom så den nedslående meddelelse om, at KL har afvist at forhandle alle forslag fra Lærernes Centralorganisation (LC). (DLF er en af underviserorganisationerne i LC.)

Situationen er nu, at parterne ifølge KL’s forhandler Michael Ziegler har taget en tænkepause. Han har i Folkeskolen givet udtryk for, at der er tre uger til deadline den 1. marts, og at det bør være muligt at blive enige inden da.

Forhandlingsfællesskabet har den 13. februar besluttet, at de igen står bag den musketered, der er indgået. Forhandlingsfællesskabet har meddelt, at de ikke afslutter forhandlingerne uden at lærerne er med. En utrolig flot opbakning fra de øvrige organisationer.

Det er ikke fordi, vi i vores kredsstyrelse har håbet på en konflikt, men vi har forberedt os. Vi ville gerne være på forkant så allerede i december bad jeg vores TR’er om at få lavet mailgrupper eller lukkede FB-grupper, hvor de kan kommunikere med deres medlemskollegaer i et lukket rum.

Vi har desuden fået nedsat styregrupper på alle skoler, der skal fungere som sparringsgrupper for TR og kredsstyrelse. Vi havde det første møde med alle styregrupper den 7. februar, hvor jeg orienterede om den aktuelle situation fra et Kredsformandsmøde dagen forinden.

Jeg kan anbefale at læse bogen ”Søren og Mette i benlås”, der beskriver forløbet omkring OK13. I bogen angiver flere kilder, at lockouten og det efterfølgende lovindgreb var aftalt lang tid inden overenskomstforhandlingerne. Der er i bogen et afsnit, der omhandler Tårnby Kommunes indførelse af Lov 409 med bl.a. stempelure.

OK18 bliver et grundigt tema i den mundtlige beretning.

**Kommunalvalg 2017**

I november afholdte vi meget velbesøgte offentlige valgmøder ”Hvad vil vi med Folkeskolen” i både Dragør og Tårnby.

Inden møderne havde vi udsendt et ”skriv” til skolebestyrelsesmedlemmer og politikere, hvor vi bl.a. benyttede de mange indspark, vi havde fået på medlemsmøderne i foråret.

Jeg oplevede på valgmøderne i begge kommuner, at det for nogen af politikerne var en øjenåbner at få serveret virkeligheden ude på skolerne fra en anden vinkel end den, de får fra de administrative enheder på rådhusene.

Det er en udfordring, at skoleforvaltningerne i begge kommuner giver et billede af skolernes hverdag, som lærerne ikke kan genkende. Det er en yderligere udfordring, at forvaltningerne ikke udviser den store lyst og interesse i at samarbejde.

**Dragør**

I vores Dragørskriv beskrev vi de udfordringer, vi ser i Dragør og, hvor vi mener Dragør Kommune kan gøre det bedre.

Det var: Inklusion, klassestørrelserne og økonomien på skolerne.

Dragør Kommune har:

* Den højeste inklusionsprocent i hele landet 98,8%, hvor landsgennemsnittet er på 95,3%
* En af de højeste klassekvotienter, 24,1 elev pr. klasse, landsgennemsnittet er på 21,8 elev pr. klasse.
* Det billigste skolevæsen med udgifter pr. elev på 50.617 kr., landsgennemsnittet er på 66.690 kr.
* Lærerlønningerne i Dragør ligger på plads 95 ud af 98 kommuner.

I forbindelse med konstitueringen efter kommunalvalget i Dragør blev det besluttet at nedsætte et selvstændigt skoleudvalg.

Vi oplever en lydhørhed og interesse fra politikerne, hvilket også kunne aflæses af deres udtalelser på vores valgmøde. Jeg håber derfor og ser frem til, at skoleudvalget i Dragør vil det gode samarbejde, så vi i fællesskab kan få Dragørs gode skoler tilbage.

Der var allerede gode takter inden kommunalvalget, hvor Kommunalbestyrelsen besluttede at undersøge muligheden for et 9. spor, så man kan få spredt eleverne i flere klasser.

Det blev derudover besluttet, at skolerne igen bliver tre selvstændige skoler på tre matrikler.

Nu mangler vi, at kommunen får taget en beslutning om, at minimere antallet af ledere, og lægger de deraf udløste ressourcer ud til skolerne, så de kan benytte dem til folkeskolens kerneydelse, undervisning, samt får analyseret og evalueret hele inklusionsområdet i Dragør.

**Tårnby**

I Tårnbyskrivet var fokus lagt på Inklusion, rekruttering og kompetencedækning i linjefagene.

I skrivet stod der bl.a.:

* At lærerne i Tårnby oplever, at der er mangler en rød tråd redskaber, viden og ressourcer for inklusion i kommunen, der er for langsom reaktionstid på børn der mistrives. Der er et stort behov for at få analyseret hele inklusionsområdet.
* At flere skoler er for langt fra målet i forhold til at leve op til målsætningen, om at 95% af eleverne skal undervises af lærere med linjefagskompetence.
* At Tårnby Kommune har et rekrutteringsproblem. Lærerne søger til kommuner, der har indgået lokale arbejdstidsaftaler.

Vi fik efter kommunalvalget en ny borgmester, der allerede inden kommunalvalget gav udtryk for, at der skal indgås en lokalarbejdstidsaftale med lærerne. Alle partier bakkede på valgmødet op om en lokalaftale.

Tårnby Kommune har inviteret til forhandlinger om en aftale, der skal træde i kraft ved skoleårets start i 2018. Det første forhandlingsmøde er den 26. februar.

På valgmødet var en del forældre på banen med indlæg om sårbare elever, der ikke får den hjælp, der er behov for. Der er et stort behov for at få afdækket hele inklusionsområdet. Jeg håber, at politikerne snarest vil tage initiativ til at få igangsat den eksterne undersøgelse af inklusionsområdet, som forældrene efterlyste.

Jeg vil generelt opfordre politikerne til at støtte op om at sikre en øget respekt om og anerkendelse af lærerne.

Det er tid for en ny vej med samarbejde og dialog, lærerne skal have reel medindflydelse, der er et stort potentiale i at benytte lærernes professionelle viden.

**Vold og trusler om vold**

Vi oplever, at det er et fortsat stigende problem, at lærere bliver udsat for vold. Desværre er der stadig skoler især i Dragør, hvor lederne ikke vil medvirke til at anmelde elever, der har udsat personalet for vold. Vold skal politianmeldes for at sikre, at den voldsramte lærer kan få erstatning efter offererstatningsloven. Vi har den 21. februar en temaeftermiddag for tillidsrepræsentanter (TR) og arbejdsmiljørepræsentanter (AMR) om old, trusler om vold og magtanvendelse.

Der er desuden i Lokal-MED Skole i Tårnby vedtaget ”Supplerende retningslinjer for skoleområdet i TK omkring håndtering af tilfælde af vold eller trusler om vold.”

Vi anbefaler, at alle skoler i deres lokale MED får udarbejdet retningslinjer for, hvordan man forebygger og håndterer vold og trusler om vold.

I Undervisningsministeriet er de ligeledes opmærksomme på, at der siden 2012 har været en stigning i antallet af oplevelser med vold. De har derfor for at skabe øget opmærksomhed netop udsendt en vejledning målrettet skoleledelserne, der skal give dem et godt grundlag for, hvordan der kan arbejdes med at forebygge og håndtere vold og trusler.

**Løn**

I Tårnby og Dragør er vi placeret blandt de lavest lønnede lærere i landets 98 kommuner.

Tårnby placerer sig på plads 84 og Dragør på plads 95.

I en sammenligning af grundlønnen i Københavnsområdet ligger Tårnby Kommune på en sidsteplads og Dragør Kommune indtager andensidstepladsen.

Vi har utallige gange orienteret begge kommuner om deres kedelige placering på den listen over landsgennemsnitslønninger. Det vinder desværre ikke den store genklang. I Tårnby er svaret, at alle overenskomstgrupper i sammenligning med andre kommuner er lavtlønnede.

**Tårnby**

Der var i 2017 afsat 129.600 kr. til lokale lønforhandlinger for lærerne. Vi fik lidt mere, der blev forhandlet 130.600 kr. til faste tillæg og 11.600 kr. til engangstillæg.

**Dragør**

Her var der afsat 846.000 kr. til lærerområdet, det er en pulje, der var ”sparet op” over 5 år. I de indledende drøftelser med Dragør Kommune rejste vi forslag om at fordele hele puljen ligeligt ved at hæve Dragørtillægget. Kommunens holdning var, at midlerne skulle benyttes til individuelle tillæg. Det lykkedes at få en aftale om at afsætte en1/3 del af beløbet til at hæve Dragørtillægget, hvilket er ca. 1700 kr. om året pr. lærer. Den resterende pulje skulle forhandles på hver enkelt skole. Vi har kun afsluttet forhandlinger på St. Magleby skole. Midlerne er udløst pr. 1. januar 2017, de vil derfor blive udbetalt med tilbagevirkende kraft.

**Afslutning**

Helt overordnet er vores vigtigste opgave som fagforening at arbejde for, at lærerne får så gode arbejdsvilkår som muligt. Det kræver et vedholdende fagpolitisk arbejde, hvor vi hele tiden forsøger på at få etableret et godt samarbejde, hvor vi får medindflydelse på beslutninger på skoleområdet. Det er desuden et langt sejt træk, at få politikerne til at erkende, at kvalitet i undervisningen kræver investeringer i folkeskolen, samt at lærernes trivsel og arbejdsvikår er afgørende for, at vi får gode skoler.

Vi har siden Lov 409 blev indført hvert år indsamlet og indtastet samtlige opgaveoversigter fra alle skoler med henblik på at følge, hvordan det ser ud med lærernes undervisningsprocent i kommunerne og på de enkelte skoler. Det giver os et godt grundlag for at drøfte med de enkelte TR’er om der er forhold eller vilkår, de eller vi skal have særligt fokus på.

Lærerne skal undervise mere, og samtidig er inklusionsopgaven vokset. Der er kommet flere centrale krav f.eks. om brug af læringsplatforme som MinUddannelse, der tager tid og indsnævrer den professionelle lærers vurdering af, hvad der giver mening.

Det er i denne forbindelse positivt, at regeringen har vedtaget en lempelse af bindingerne i Fælles mål. Intentionerne er at give lærerne et større professionelt råderum.

Politikerne må i langt højere grad være i dialog med lærerne og ikke lade sig styre af adminstrative medarbejdere, der ikke har kendskab til undervisning. Politikerne må tage ansvaret for, at lærerne har reelle muligheder for, at eleverne får en undervisning med høj kvalitet, men det kræver ganske enkelt tillid til, at lærerne er de professionelle, der kan vurdere, hvad der er giver den bedste kvalitet i undervisningen og mere tid til forberedelse.

**Vi har i 2017 afholdt følgende arrangementer:**

* Fælles arrangement i maj med TKL med oplæg af Morten Pape, der har skrevet bogen Planen – arrangementet var en stor succes.
* Kreds 13-løb på Amager Fælled, stor tilfredshed fra dem der deltager, men vi vil rigtig gerne have flere skoler og kollegaer med.
* Medlemskursus på Frederiksdal med bl.a. oplæg af næstformand i DLF, Dorte Lange, her blev der talt en del OK 18 samt oplæg af Lars Trier Mogensen om lærernes position anno 2017. Medlemskurset var som altid en stor succes, tak til alle der bidrog med indlæg i debatterne og for fællesskab og fest.
* Løntjek – åbent hus i Lærernes Hus, hvor medlemmerne kunne få tjekket lønsedler, der var desuden mulighed for at sende dem og få tjekket, hvis man ikke havde mulighed for at komme en af åbenthusdagene. Vi opdager hvert år lærere, der ikke har fået udbetalt den rette løn, så benyt vores tilbud i 2018.
* Medlemsmøde om OK-pension.
* Fraktion 4, pensionisterne har afholdt forårs- og efterårsmøde samt skovtur og julefrokost. Skovturen gik bl.a. til Danmarks Borgcenter i Vordingborg, Oringe Museum, Kaffe på Bogø med afsluttende middag på Udby Kro.

**Foreløbig planlagte aktiveter 2018:**

* Fraktion 4 har afholdt deres første planlægningsmøde i 2018, her er der planlagt bankospil den 28. februar.
* Kreds 13-løb bliver den 24. maj sæt et stort kryds i kalenderen, det vil være så dejligt, at se lærere fra alle skoler.
* Løntjek igen til efteråret, der er ikke fastsat dato. Vi finder hvert år fejl i lønudbetalinger, det kunne jo være din løn, der ikke var korrekt udbetalt.

Alle medlemmer er i øvrigt altid velkomne til at kontakte kredsen om løn eller andet, der vedrører jeres arbejde. Husk vi er der for jer.

Denne beretning er afsluttet den 13. februar 2018